《山海奇观为崇安司训屠景赋》
明代·黄仲昭

武夷之山天所辟，三十六峰炫丹碧。中有精庐祀紫阳，万古斯文赖昭晰。

东海之水龙所宫，吞吐日月涵长空。海滨佳气忽融结，千年邹鲁闻儒风。

屠君袖然东浙彦，一经早领乡闱荐。屈登乙榜教崇安，剑气时作虹光见。

年来捧檄过吾莆，平海武学需师模。清操何尝问修脯，雅志但欲谈诗书。

武夷正在崇安境，千古奇观君已稔。高山仰止长不忘，进德之功岂容寝。

平海城临东海滨，洪涛细浪皆成文。君子之文能若此，司马子长焉足论。

观象于山德应进，观法于海文尤盛。来春三策献天人，疾雷一声寰宇震。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。